Čekovský, Kristián, poslanec NR SR (2022-05-24):
Ďakujem pekne, pán predseda. Asi netreba opakovať alebo sumarizovať všetko, čo bolo povedané, či už v prvom čítaní, alebo to, čo pri svojom úvodnom slove povedala aj pani ministerka o tomto návrhu zákona. Veľmi v skratke za mňa, celý tento návrh naozaj zlepšuje mediálne prostredie. Dáva dokopy rôzne typy médií alebo teda médiá, ktoré dodnes neboli nejakým spôsobom regulované, povedzme v online priestore, tak zavádza, dáva ich pod jednu strechu, zavádza povinnosti, ale aj viacero, dáva aj viacero práv novinárom, čo je veľmi dôležité. Za veľmi dôležité považujem práve v tomto návrhu zákona transparentnosť, ktorá sa týmto zákonom zavádza, či už je to zverejňovanie príspevkov, ktoré prúdia do rôznych typov médií, ale zároveň aj zverejňovanie konečných užívateľov výhod. Takže naozaj to len takto na úvod, aby aj v rámci tohto vystúpenia zazneli pozitívne slová k celému tomuto návrhu zákona. V rámci mojej rozpravy by som predložil pozmeňujúci návrh, ktorým sa v podstate upravujú najmä termíny a rôzne prechodné ustanovenia, keďže ten návrh sa už posúval, takže ja ho rovno aj prečítam, aby som nejakým spôsobom nezdržiaval. Pozmeňujúci návrh poslanca Národnej rady Slovenskej republiky Kristiána Čekovského k vládnemu návrhu zákona o mediálnych službách a o zmene a doplnení niektorých zákonov (tlač 762). 1. V čl. II sa doterajší text novelizačného bodu označuje ako bod 1 a dopĺňa sa bodom 2, ktorý znie: „2. V sadzobníku správnych poplatkov časti I. Všeobecná správa sa vypúšťa položka 13a.“ Odôvodnenie: Všetky body obsiahnuté v tomto pozmeňujúcom návrhu sú obsiahnuté v spoločnej správe výborov Národnej rady Slovenskej republiky s tým, že pri všetkých týchto novovložených bodoch je uvedené, že nadobúdajú účinnosť 25. marca 2022. Avšak z dôvodu, že sa navrhuje zmena nadobudnutia účinnosti návrhu zákona z 25. marca 2022 na 31. mája 2022, je potrebné predložiť nový pozmeňujúci návrh, ktorým sa upravia všetky body viažuce sa na účinnosť návrhu zákona. V tomto pozmeňujúcom návrhu nie je potrebné pri každom bode osobitne uvádzať, že nadobúda účinnosť 31. mája 2022, keďže žiaden z týchto bodov nenadobudne účinnosť v iný dátum ako návrh zákona ako celok. V nadväznosti na zrušenie licencií na digitálne vysielanie sa navrhuje vypustiť položku 13a sadzobníka správnych poplatkov, v ktorej sú upravené správne poplatky za udelenie licencií na digitálne vysielanie. 2. Za čl. III sa vkladá nový čl. IV, ktorý znie: „Čl. IV Zákon Národnej rady Slovenskej republiky č. 350/1996 z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z., zákona č. 402/2013 Z. z., zákona č. 375/2015 Z. z., zákona č. 399/2015 Z. z., zákona č. 1/2017 Z. z., zákona č. 55/2017 Z. z., zákona č. 217/2018 Z. z., zákona č. 314/2018 Z. z., zákona č. 318/2018 Z. z., zákona č. 6/2019 Z. z., zákona č. 241/2020 Z. z., zákona č. 423/2020 Z. z. a zákona č. 288/2021 Z. z. sa dopĺňa takto: 1. Za § 59 sa vkladá § 59a, ktorý znie: „§ 59a Príslušný výbor si zriaďuje komisiu pre voľbu generálneho riaditeľa Rozhlasu a televízie Slovenska ako svoj odborný poradný a konzultačný orgán a schvaľuje jej štatút, ktorý upravuje podrobnosti o jej zložení, úlohách a rokovaní.“ 2. Za § 150e sa vkladá § 150f, ktorý vrátane nadpisu znie: „§ 150f Prechodné ustanovenie k úpravám účinným od 31. mája 2022 Komisia zriadená príslušným výborom Národnej rady na účel voľby generálneho riaditeľa Rozhlasu a televízie Slovenska pred 31. májom 2022 sa považuje za komisiu pre voľbu generálneho riaditeľa Rozhlasu a televízie Slovenska podľa § 59a.“ Nasledujúce články sa primerane prečíslujú. Odôvodnenie: Navrhuje sa, aby výbor pre kultúru a médiá zriaďoval na účely voľby generálneho riaditeľa Rozhlasu a televízie Slovenska komisiu pre voľbu generálneho riaditeľa Slovenska, komisiu pre voľbu generálneho riaditeľa Rozhlasu a televízie Slovenska ako svoj odborný poradný a konzultačný orgán. Výbor prizve členov komisie na verejné vypočutie, aby mohli klásť otázky prihláseným kandidátom. Členmi komisie budú odborníci z prostredia kultúry a médií, pričom podrobnosti o zložení, úlohách a rokovaní komisie upraví štatút, ktorý schvaľuje výbor. Navrhuje sa upraviť, aby osobitná komisia zriadená príslušným výborom ešte v čase pred nadobudnutím účinnosti návrhu zákona bola považovaná za komisiu pre voľbu generálneho riaditeľa Rozhlasu a televízie Slovenska podľa § 59a. 3. V čl. V sa vkladajú nové body 1 a 2, ktoré znejú: „1. V § 5 ods. 2 a v § 10 ods. 2 sa vypúšťajú písmená a) a b). Doterajšie písmená c) až f) sa označujú ako písmená a) až d). 2. V § 14 ods. 1 písmeno b) znie: „b) má spôsobilosť na právne úkony v plnom rozsahu,“.“ Nasledujúce body sa primerane prečíslujú. 4. V čl. V sa za bod 3 vkladá nový bod 4, ktorý znie: „4. V § 33 ods. 4 sa slová „§ 5 ods. 2 písm. d) a § 10 ods. 2 písm. f)“ nahrádzajú slovami „§ 5 ods. 2 písm. b) a § 10 ods. 2 písm. d)“.“ Odôvodnenie k bodom 3 a 4: Navrhuje sa zjednotiť kritériá, ktoré sú vyžadované od osôb, ktoré možno zvoliť do funkcie orgánu alebo člena orgánu v rámci verejnoprávnych fondov. Vypúšťa sa kritérium trvalého pobytu na území Slovenskej republiky a kritérium štátneho občianstva Slovenskej republiky. Pri riaditeľovi sa zároveň dopĺňa požiadavka mať spôsobilosť na právne úkony v plnom rozsahu. 5. V čl. Vl sa za bod 7 vkladá nový bod 8, ktorý znie: „8. V § 17 ods. 1 sa za slová „Národná rada" vkladajú slová „vo verejnom hlasovaní„ a na konci sa pripája táto veta: „Príslušný výbor Národnej rady prizve členov komisie podľa osobitného predpisu39) na verejné vypočutie prihlásených kandidátov.“ Poznámka pod čiarou k odkazu 39 znie: „39) § 59a zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. .../2022 Z. z.“ Nasledujúce body sa primerane prečíslujú. Odôvodnenie: Navrhuje sa, aby bolo hlasovanie o voľbe generálneho riaditeľa Rozhlasu a televízie Slovenska verejné. 6. V čl. IX sa za bod 2 vkladá nový bod 3, ktorý znie: „3. V § 8 ods. 2 sa za slovo „únie“ vkladá čiarka a slová „v štáte, ktorý je zmluvnou stranou Dohody o Európskom hospodárskom priestore,“.“ Nasledujúce body sa primerane prečíslujú. Odôvodnenie: Zosúladenie definície nezávislého producenta s čl. 17 smernice 2010/13/EÚ. V súvislosti s predloženým pozmeňujúcim návrhom navrhujem vyňať body 220, 223, 224, 225, 228, 230 a 237 spoločnej správy výborov na samostatné hlasovanie. Ďakujem pekne, to je všetko z mojej strany.